春月白鶴吟寄魏鶴山
作者：王邁
朝代：宋

paragraphs: 鶴去兮渠陽，雪衣兮相羊。
啄芳洲兮飲碧湘，如青城之棲兮流矢中傷。
鶴來兮錢塘，朱頂兮昂藏。
浴太液兮下建章，如九皋之唳兮聲徹上蒼。
鶴歸兮臨邛之崗，嗥朔風兮立曉霜。
捫參歷井兮水雲鄉，如遼東之返兮華表飛揚。
昔者去兮，狂梟毒獍相賀乎偃月堂。
迨其來兮，文鸞祥鳳相得乎漢未央。
今其歸兮，馴鷗狎鷺相待乎午橋莊。
善類無依兮，若空乎振鷺之行。
留行無語兮，誰扼乎羣鳥之吭。
歸去來於鶴何加損兮，關世道之否臧。
有雁兮南翔，翼短兮心長。
避繒弋兮飽稻粱，望胎仙兮天一方。
思蹇産兮結中腸，此仙之壽兮未易量。
天若祚宋兮，當復來而爲治世之祥。